ኢሎም ዝሓቱ ብዙሓት'ዮም። መንግስታት እዘን ሃገራት ብዛዕባ ዝፈረሙዎም ስምምዓት ዝወሃብ መግለጺ፡ ኣብቲ ሓደ ክንድቲ ዝድለ ዘይምዃኑ፡ ኣብቲ ካልእ ድማ ፈጺሙ ዘይግለጽ ብምዃኑ ስግኣትን ጥርጣረን ይፈጥር ኣሎ። "ኣብ ኤርትራ፡ ብዛዕባ እቶም ዝግበሩ ዘለዉ ስምምዓት እቲ ህዝቢ ፈጺሙ ኣመት'ዉን የብሉን። ኮይኑ ግና፡ እቲ ዝግበር ዉዕላት እንተድኣ ተኻኢሉ ቅድሚ ምፍራሙ ህዝቢ ክካትዐሉ ክዛተየሉ እንተዝኽእል፡ እንተዘይኮይኑ ግና፡ ምስተፈረመ ህዝቢ ክግለጸሉ ኣለዎ፡ ሕቶታት እንተድኣሃልዩዎ ንክሓትት፣ ንክቃወም ንክድግፍ መሰል ክወሃቦ ኣለዎ" ይብሉ ፕሮፌሰር ጋይም። "እዚ ሆሆ ኢልካ ምጉዓዝ ኣይጠቐመነናን፡ ብዙሕ ህይወት ኣጥፊኡ፡ ንድሕሪት መሊሱና'ዩ። ቀስ ኢልካ፣ ርግእ ኢልካ፡ ተማኺርካ፡ ተኻቲዕኻ እትወስዶ ስጉምቲ'ዩ ነቲ ሰላም ነባሪ ዝገብሮ" ብምባል ድማ ትኹረትን ህድኣትን ክዉሕድ ከምዘይብሉ የስምርሉ። ሰላም ንምኽባር መሰላት እቲ ሕዚ ተረኺቡ ዘሎ ሰላም ጎረባብቲ ሃገራት ኤርትራን ኢትዮጵያን፡ ንዘላቕነቱ ልዑል ጥንቃቐ ከምዘድልዮ ብዙሓት ይዛረቡ። 'መሰል ዜጋታት ምኽባር' ምክእኣል ድማ ኣካል እቲ ዉድብ ሕቡራት ሃገራት ንልኡኽ ሰላም ንምፍጻም ኣቓልቦ ክግበረሉ ይግባእ ኢሉ ዘቐመጦ ጉዳይ'ዩ። "መሰል ዜጋታትኻ ምኽባር እንተዘይኽኢልካ፡ እቲ ዜጋኸ ኣብ ሰላም ክነብር ኣይኽእልን" በሃሊ'ዮም ፕሮፌሰር ጋይም። ሰኣኖ ሰላም፡ ግርጭትን ዉግእን ብምህላዎም ጥራሕ ዝምዘን ከምዘይኾነ፡ ብዙሓት ይሰማምዑ። ፕሮፌሰር ጋይም'ዉን ነዚ'ዮም ዘስምርሉ። "እዚኣ ተዛሪበስ ካብ ስርሐይ'ዶ ይስጎግ፤ ክእሰር ድየ?
